Ortodoxia mărturisitoare 


„Dacă cineva va păzi cuvântul Meu, nu va vedea moartea în veac" (Ioan 8, 51). 


EREZIA, CA MOD DE EXISTENȚĂ 


„Dogmele nu au apărut dintr-un efort speculativ al unor teologi deștepţi care stau și 


filozofează. Ci dogmele sunt formulări ale învățăturii Bisericii, pe care Părinţii 
Bisericii le-au întocmit ca să păzească Biserica de erezii. Pentru că, ori de câte ori s- 
a formulat o dogmă, s-a făcut cu scopul de-a se combate o erezie anume” (Părintele 
Ioannis Romanidis). 


Problema zilelor noastre este că erezia a devenit un mod de existenţă în care 
creștinul ortodox apără adeseori formulările dogmatice ale Bisericii, uitând să 
trăiască ortodox și să combată ereziile pe care le împropriază ca experienţă străină 
de adevărul revelat. Cu alte cuvinte, în multe situaţii, creștinul vremurilor apostate, 
învață dogmele ortodoxe pe de rost, rostește Crezul cu multă pioșenie, citează, 
întraripat de dumnezeiescul dor, din Sfintele Scripturi, postește, se spovedește, 
merge la Sfânta Liturghie și se împărtășește cu Sfintele Taine, având, totuși, o 
vieţuire străină de Adevărul Revelat. Cum se poate o astfel de înstrăinare? Este 
posibil, printr-o atitudine legalistă ce răspunde cerințelor instinctuale de a împlini 
actul sacramental, lipsită de etosul autentic ce trebuie să așeze viața creștinului pe 
coordonatele firescului, în Duhul Adevărului, spre realităţile cerești. 


Cum zicea părintele Ioannis Romanidis, atunci când se prăznuiește Duminica 
Ortodoxiei, se scot din dulap Sfintele Dogme și Canoane, se șterg de praf, se bat 
metanii înaintea lor, după care sunt așezate frumos înapoi, așteptându-se 
următoarea sărbătoare. Adică, se idolatrizează dogma! Ea nu mai este expresia unei 
experienţe a Sfinților pusă la îndemână ortodoxului pentru a trăi creștinește și a 
revela un mod de viețuire conform cu Evanghelia. Dogma devine un monolit din care 
se fasonează idolatru o falsă experiență ce așează omul într-o existență duală. Pe de 
o parte, Dogma se cinstește prin cunoașterea ei, iar pe de altă parte se necinstește 


prin încălcarea ei la nivelul vieţuirii personale. 


Ca să fiu mai precis, în aceste vremuri în care toată frumusețea Ortodoxiei a „ieșit la 
suprafață” prin traducerea Scrierilor Sfinte, ortodoxul, în loc să caute să trăiască 
experiența credinței (ortopraxia), se limitează la o cunoaștere scolastică, respingând 
un mod de existenţă pe care îl exprimă învățătura de credință, atât de mult prețuită. 
Astfel, creștinul ortodox respinge teoretic hiliasmul, însă viețuiește pe pământ ca 
într-o împărăție de o mie de ani, uitând de dimensiunea cerească pe care teoretic o 
exprimă adeseori, ca bun dogmatist, canonist sau teolog. Condamnă, în 
conformitate cu Sfintele Sinoade Ecumenice, ereziile trinitare și histologice însă 
modul de existență este individualist și anticomunial. Dumnezeul Treimic este 
definit ortodox, însă modul de raportare la Preasfânta Treime este realizat pe 
coordonate lumești, harul fiind de trebuință, nu pentru curățirea de patimi, 
luminare și îndumnezeire, ci pentru binecuvântarea realităților lumești în care este 


ancorat el, creștinul egocentrist. Pe de altă parte, Iisus Hristos este mărturisit 


intelectualist ca Dumnezeu-Omul, după tipare dogmatice, iar la nivel practic este 
redus la o dimensiune eretică-arianistă, a Omului înzestrat cu puteri dumnezeiești 


sau chiar ca un mare inițiat al umanităţii. 


În aceste condiţii, cum poate creștinul ortodox răspunde provocărilor contemporane 
și cum poate lupta pentru a păstra credinţa nealterată la nivelul experienţei 
personale? Cum poate învinge patimile când viețuirea sa este străină de dimensiunea 
cerească a Împărăției lui Dumnezeu? Cum poate să-l biruiască pe diavolul crezând că 
stăpânește bine Dogmele și Canoanele, când satana, prin cuvintele Sfintei Scripturi, 
l-a ispitit cu îndrăzneală luciferică pe Domnul? 


Apoi, nu în ultimul rând, dictaturile electronică, medicală, alimentară și religioasă 
se vor contura într-o Nouă Ordine Mondială, în care omul apostat va fi silit să 
accepte o realitate pe care el însuși și-a proiectat-o și și-a modelat-o după chipul și 
asemănarea nevoilor personale, în plan lumesc. Astfel, încălcarea Sfintelor Dogme și 
a Sfintelor Canoane se poate face la nivel existenţial. Dacă acestea exprimă 
formularea experienţei Sfinților, încălcarea lor se poate realiza printr-un mod de 
existență străin de voia lui Dumnezeu. Și cu cât mai mult, însă, când chiar aceste 
formulări sunt încălcate cu bună știință...! 

